Vrou vas ná dwelmvonds by grensposDie dwelms is in die kleurvolle beursies versteek. Foto: SAID Doeanebeamptes by die Beitbrug-grenspos het beslag gelê op ‘n groot besending metamfetamien, beter bekend as “crystal meth”. Die dwelms het ŉ geraamde straatwaarde van sowat R2 miljoen, het die Suid-Afrikaanse Inkomstediens (SAID) in ŉ verklaring gesê. Beamptes het ŉ vrou Sondagaand by die grenspos voorgekeer, toe sy Suid-Afrika binnegekom het. Sy het twee tasse by haar gehad en die beamptes het dit deursoek. Tydens dié deursoeking is ŉ witterige, kristalagtige stof in ŉ klomp kleurvol versierde beursies in plastiek gevind. Die middels het positief reageer op toetse vir die dwelmmiddel, het die SAID gesê. Die inkomstediens het beslag gelê op die items en dit vir veilige bewaring en verdere ondersoek aan die polisie oorhandig. Die vrou is in hegtenis geneem. Die plaaslike polisie het die saak intussen aan die Valke vir ondersoek oorgegee en die vrou sou na verwagting gister in die hof verskyn het. “Die suksesvolle operasie was die gevolg van deurlopende samewerking tussen die SAID en ander wetstoepassingsagentskappe by grensposte, wat daartoe verbind bly om die land se grense te beskerm, terwyl hy terselfdertyd wettige handel moontlik maak,” het die inkomstediens gesê.